和蔡生
作者：胡寅
朝代：宋

paragraphs: 吾生慚松獨，天賦比樗散。
學道纔窺藩，聖門未容款。
老來憂患集，鵻草經濕暵。
衣带垂有餘，樗腹無可坦。
跫然喜君至，肯就我乎館。
一醉老瓦盆，寧用玻璃碗。
春風正駘蕩，柳暗月欲滿。
蚩蚩萬物類，混化胎與卵。
吾儕幸襟靈，詩書足相伴。
浩然天宇內，未暇論脩短。
揚雄正希顔，曾子豈顧管。
希聲非折楊，下士每大莞。